Белджы

**«Белджы»** — супольная беларуска-кітайская аўтамабілебудаўнічая кампанія, заснаваная ў 2011 годзе.

Інвэстары: «Беларускі аўтамабільны завод» (Жодзін, 51,49% акцыяў), «Джылі» (Кітай, 33,47% акцыяў), СЗАТ «Саюзаўтатэхналёгіі» (Беларусь, 9,01% акцыяў) і «CITICC International Investment Limited» (Кітай, 6,03% акцыяў). На 2022 год выпускалі 3 мадэлі пазадарожнікаў «Джылі»: «Атлас», купэ «Тугела» і «Кулрэй».

## Мінуўшчына
СЗАТ «Белджы» зарэгістраванае Менскім абласным выканаўчым камітэтам 23 сьнежня 2011 року. 30 сьнежня 2011 яно зарэгістраванае рэзыдэнтам вольнае эканамічнае зоны «Менск».

Вытворчасьць аўтамабіляў адбывалася мэтадам буйнавузлавое зборкі (). Зборка ладзілася на арандаваных плошчах барысаўскага заводу «Аўтагідраўзмацняльнік». Першыя мадэлі «Geely SC7» былі сабраныя ў лютым 2013 року. 23 кастрычніка 2013 пачалося зборка красовэра «Geely Emgrand X7». 3 красавіка 2014 пачалася зборка трэцяй мадэлі — LC-Cross.

У канцы 2013 року на пляцоўцы паміж Барысавам і Жодзінам ля вёскі Перасады пачалася пабудова ўласнага заводу «Белджы». Плянуецца, што працаваць на вытворчасьці будуць каля 3 тысячаў чалавек, а вытворчая магутнасьць складзе 120 тысячаў аўтамабіляў у год. Вытворчасьць тут будзе адбывацца па тэхналёгіі дробнавузлавой зборкі. У 2013 г. на прадпрыемстве сабралі каля 2,5 тыс. аўтамабіляў. Напрыканцы 2016 року зборка «Джылі» канчаткова спыненая ў сувязі з уваходам у дзеяньне з 2017 року новых правілаў Эўразійскага зьвязу, паводле якіх буйнавузлавая зборка аўтамабіляў абкладаецца імпартавымі пошлінамі, бо не зьяўляецца беларускай вытворчасьцю.

17 лістапада 2017 году адкрылі дабудаваны завод дробнавузлавой зборкі камплектаў аўтамабіляў. У 2019 годзе ЗАТ «Белджы» вырабіла 20 151 аўтамабіль і заняло 4-е месца па аўтапродажах у Беларусі. Прадпрыемства налічвала 1500 супрацоўнікаў і спрацавала з рэнтабэльнасьцю 5%. На заводзе выпускалі 3 мадэлі аўтамабіляў: красовэры «Джылі Атлас» і «Джылі Эмгранд Х7», таксама сэдан «Джылі Эмгранд 7». У 2021 годзе на «Белджы» выпусьцілі 29 400 самаходаў «Джылі», выручка ад збыту якіх перавысіла 500 млн даляраў ЗША.  17 лістапада 2022 году кіраўнік «Белджы» Генадзь Сьвідзерскі паведаміў, што 80 % вырабленых аўтамабіляў пастаўлялі за мяжу. У Беларусі налічвалася 10 уласных аўтасалёнаў і 17 рамонтных майстэрняў. Штогадзіну на заводзе зьбіралі 15 аўтамабіляў.

У 2022 годзе сярод 17 234 прададзеных у Беларусі новых самаходаў на «Джылі» прыпала 25 % (4355), што зрабіла аўтамабілі, якія вырабляў завод «Белджы», найбольш прадаванымі у Беларусі. У 2024 годзе продажы «Белджы» ў Беларусі вырасьлі да 25 239 самаходаў, якія склалі 47 % ад агульнага ліку аўтапродажаў у Беларусі. Пры гэтым на выпушчаныя «Белджы» і «Джылі» прыпала каля 90 % продажаў кітайскіх марак. 20 траўня 2025 году «Белджы» пачаў зборку электрычных красовэраў «Джылі ЕХ5» зь беларускім ідэнтыфікацыйным нумарам самахода (ІНС). Электрарухавік меў магутнасьць 218 конскіх сілаў. Поўнага зараду электрамабіля ставала на 430 км язды.

## Крыніцы

## Вонкавыя спасылкі
* 
* Тэст-драйв «Geely SC7» беларускае зборкі 

Катэгорыя:Аўтамабілебудаўнічыя кампаніі Беларусі
Катэгорыя:Перасадзкі сельсавет
Катэгорыя:Барысаўскі раён
Катэгорыя:Кампаніі, заснаваныя ў 2011 годзе